Title: Úrad vlády SR
Author: Jozef Dančo
Last saved by: agenda0
Company: Finex spol. s r.o.

Úrad vlády SR					                   Na rokovanie vlády SR
Sekcia hospodárskej politiky					         dňa  5.9. 2001
								                    k číslu 4345/2001
								                       k bodu č. 50

S t a n o v i s k o
k „Výročnej správe a ročnej účtovnej závierke Fondu detí a mládeže “
______________________________________________________________________________________

I.

	Podľa zákona 189/1993 Z.z. o Fonde detí a mládeže predkladá predseda Rady FDaM vláde SR výročnú správu o činnosti a výsledok ročnej účtovnej závierky za rok 2000, ktorý po prerokovaní a odporúčaní vlády SR schvaľuje NR SR. Obsahuje výročnú správu FDaM za rok 2000 a účtovnú závierku spolu so stanoviskami auditora a dozornej rady.

II.

       Výročná správa o činnosti a hospodárení FDaM v roku 2000 bola v PEM prerokovaná dňa 27.augusta 2001, ktorá v záveroch vyjadrila výhrady k nej a žiadala úpravy správy tak, aby obsahovala hodnotenie činnosti a nielen problémy okolo majetku FDaM. Toto odporúčanie nebolo rešpektované a vláde SR sa predkladá na prerokovanie nezmenený text.
	Výhrady PEM vychádzali zo stanoviska sekcie hospodárskej politiky a dotýkali sa najmä hospodárenia s majetkom štátu v správe FDaM: 

•	z hospodárenia so spravovaným  majetkom poberali výhody jeho prenajímatelia a nie organizácie detí a mládeže,
•	  potvrdzuje sa skutočnosť, ktorá sa už opakovane objavuje v dokumentoch o hospodárení FDaM, že majetok tohto fondu nie je úplne známy, hospodárenie s ním je nevýnosné až stratové, správca majetku (FDaM) nepozná reálne hodnoty známeho majetku, zmluvy o prenájme sú natoľko nevýhodne uzavreté, že nájomca dokonca nepripustí správcu majetku, aby si overil technický a stavebný stav spravovaného majetku, odpisovanie majetku sa prenieslo na nájomcov a pod. Za takýchto podmienok narábania s majetkom, ktoré sa prenáša z minulosti,  nemožno  v úplnosti a spoľahlivo hodnotiť hospodárenie FDaM a jeho činnosť. Je zarážajúce, že napriek rozhodnutiam a zámerom, ktoré FDaM, ale aj vláda SR v ostatnom čase v súvislosti s inventarizáciou a stabilizáciou majetku urobili, sa napr. nepodarilo nájsť znalca na posúdenie skutočne vynaložených nákladov na opravy a rekonštrukciu, ktoré teraz prenajímatelia požadujú uhradiť, pohľadávky v minulosti sa nevymáhali, došlo k odcudzeniu majetku bez podania trestného oznámenia, neboli uzavreté zmluvy o združení finančných prostriedkov a pod., čím sa pôvodný majetok FDaM  rýchlo stráca.
•	  auditor konštatoval významnú nehospodárnosť pri pohľadávkach a záväzkoch, o nich nie sú ani doklady, nevymáhali sa, premlčali, dokonca jestvuje aj skupina nešpecifikovaných záväzkov. Dozorná rada konštatuje manká, čachruje sa hodnotou akcií a vzniká podozrenie, že ide o účelové narábanie s hodnotou akcií pre výhodnú kúpu akcií Hotelov mládeže Slovakia, a.s. Rovnako sa konštatuje podhodnotenie nehnuteľného majetku, ktorý sa často predáva za nižšiu ako účtovnú cenu. 

•	Z hľadiska spôsobu narábania a hospodárenia so zvereným majetkom je preto naliehavé požadovať, aby Ministerstvo školstva SR posúdilo opodstatnenosť FDaM, ako to určilo uznesenie vlády 248/2001 z 15. marca t.r. a predložilo príslušné návrhy. PEM navrhla, aby bol  vláde SR predložený návrh na zrušenie FDaM.

•	V správe o činnosti FDaM za rok 2000, ako aj v stanovisku dozornej rady FDaM dominujú výhradne majetkové problémy, vlastná činnosť v správe nie je vôbec zachytená.  

III.

	Navrhnuté uznesenia vlády považujeme za nepresné v časti B. najmä preto, že vláda SR by mala poveriť predsedu vlády, aby predložil NR SR stanovisko vlády SR k danému dokumentu.

Návrh nového textu uznesenia:

B. poveruje

    predsedu vlády SR predložiť NR SR stanovisko vlády SR k výročnej správe a ročnej účtovnej  závierke Fondu detí a mládeže za rok 2000

Bratislava 31. augusta  2001